alexandrainst/scandi-wiki huggingface dataset:
Majuli

Majuli eller Majoli (uttalt ) er ei elveøy i Brahmaputra i den indiske delstaten Assam. Ho er blant dei største elveøyane i verda, men har mista mykje av landmassen gjennom endra elveleie og vassførsel i elva og påfølgjande erosjon.

Øya blei danna i 1760-åra, då eit jordskjelv førte til at eit langt, smalt landområde mellom to elvar blei omslutta av Brahmaputra. Eit nytt jordskjelv i 1950 førte til auka sediment i elvevatnet og kraftigare erosjon av øya. Klimaendringar har forsterka desse endringane i elva, og presset mot Majuli og andre elvebreidder i Assam. 

Majoli er rundt 80 km lang og 10-15 km brei. Øya blei målt til å omfatta 1200 km² i 1901, men desse målingane kan ha teke med mindre øyar og elvebotn rundt. I 1917 hadde Majoli ei flatevidd på 751 km², medan i 2001 var ho berre 422 km². Rundt øya finst eit tjuetals småøyar der 18 er rekna som stabile. 

Øylandskapet er prega av sand og våtmarksområde. Det blir dyrka fleire ulike typar ris her. Fleire delar av øya er ville område der det lever ei rekkje ulike fugletypar. 

Majuli har vore eit religiøst senter for vaisjnavisme (Visjnu-dyrking) sidan 1400-talet. Det finst fleire heilage samfunn eller kloster (sattra) som byggjer på læra til Sankardev her. På grunn av landtapet har 28 sattra flytta frå øya, medan 28 er att. Sattraene er religiøse og kulturelle hovudpunkt for dei ulike landsbyane på øya. Lokal musikk, dans, kunst og festivalar blir haldne fram her.

Det finst til saman 243 større og mindre landsbyar på øya.  Fleire av desse har måtta flytta som følgje av landtapet.
Innbyggjarane kjem frå ulike folkegrupper som mishing og deori (dei to største), sonowal kachari, som opphavleg dreiv med gullvasking i elvene under Ahomriket, urfolket koch, dei dravidiske fiskarane kaivartta og fleire andre.  Bustadane til mishing- og deorifolk er kjenneteikna av pålehus. 

Måleteknikken hengul haithal ('sinober-auripigment') der ein måler masker, båtar og liknande med naturlege pigment kjem frå Majuli. 

Viktige høgtider på øya er raslila, typisk i midten av november, som feirar guden Krisjna, Radha og gopiane, Bathow-podja til ære for guden Sjiva, risplantefestivalen ali-ai-ligang i februar/mars og haustfestivalen paal naam ved Auniati sattra.

Elveøya er blitt lagt fram som mogleg verdsarvstad for UNESCO.

Kjelder

Øyar i India
Assam
Brahmaputra
Allyson Felix

Allyson Michelle Felix () er ein USA-amerikansk sprintar som har blitt både verdsmeister, verdsrekordhaldar og olympisk meister. Felix har vunne i alt sytten medaljar frå OL og VM, og av desse er tretten gull på 100 meter, 200 meter og stafett. Hennar personlege beste tider per november 2013 er: 100 meter på 10,89, 200 meter på 21,69 og 400 meter på 49,59.

Prestasjonar 

Under VM i friidrett 2005 i Helsingfors vart Felix verdsmeister for fyrste gong, på 200 meter. Ho gjentok prestasjonen i Osaka i 2007, då ho også kom til topps med begge USA sine stafettlag på respektive 4 x 100 m og 4 x 400 m. Med VM i friidrett 2009 i Berlin hadde ho teke tre gull på 200 meter i tre verdsmeisterskap på rad. Denne gongen deltok ho berre med stafettlaget på 4 x 400 meter, og sikra USA nok eit stafettgull. Under VM i friidrett 2011 i Daegu vann ho bronse på 200 meter sprint, sølv på 400 meter og gull på både 4 x 100 m og 4 x 400 m stafett.

Allyson Felix OL-debuterte i 2004 i Aten og tok sølv på 200 meter og samtidig sette ny verdsrekord for juniorar. Ho vart olympisk meister for fyrste gong under sommar-OL 2008 i Beijing, då ho vann med stafettlaget på 4 x 400 meter i tillegg til å ta eit nytt olympisk sølv på 200 m. London-OL i 2012 vart eit viktig OL for Felix, då ho endeleg vann ein individuell olympisk gullmedalje på 200 meter. I dei same leikane vann ho olympisk gull med dei amerikanske stafettlaga på både 4 x 100 m og 4 x 400 m.  Felix vart med det den fyrste kvinna som greidde tre gull i friidrett i same OL sidan Florence Griffith-Joyner i 1988.

Vinnartida på 4 x 100 meter (40,82) som ho presterte saman med Tianna Madison, Bianca Knight og Carmelita Jeter, heldt til ny verdsrekord. Dette er gjeldande verdsrekord på distansen i november 2013. 

Allyson Felix deltok på 200 meter under VM i friidrett 2013 i Moskva, men midt i finaleløpet sleit ho musklane på baksida av høgrelåret og måtte bryta. Shelly-Ann Fraser-Pryce frå Jamaica vann, medan Felix måtte berast av banen.

Kjelder 

, forfattarar: Rolf Bryhn og Tor Håkon Solheim. Henta inn 4. november 2013.

Fotnotar 

Folk frå Los Angeles
Sprintarar frå USA
Olympiske meistrar for USA
Deltakarar under sommar-OL 2004
Deltakarar under sommar-OL 2008
Deltakarar under sommar-OL 2012
Auripigment

Auripigment eller orpiment, tidlegare også operment, er eit perlemorglinsande mineral (arsentrisulfid, kjemisk formel As2S3). Det opptrer på enkelte malmgangar saman med sølv- og blymineral, ofte assosiert med realgar.

Auripigment kjem frå latin auripigmentum som er sett saman av aurum, 'gull', og pigmentum, 'pigment'. Det er typisk gulfarga og noko sjeldnare raudt. Det er eit tradisjonelt pigment i måling.

Stoffet er giftig.

Biletdøme

Kjelder

Auripigment (2009, 14. februar), Store norske leksikon. Henta 4. november 2013.
Operment ved Lokalhistoriewiki, henta frå Norsk historisk leksikon 2. utgave, 3. opplag (2004).
 II/F.02-70 AURIPIGMENT , geolib.no
Handbook of Mineralogy (oppgjeve av Engelsk Wikipedia)
Mindat.org (oppgjeve av Engelsk Wikipedia)
Webmineral data (oppgjeve av Engelsk Wikipedia)

Bakgrunnsstoff

Monokline mineral
Arsenmineral
Arsensulfid
Sulfidmineral
Giftige mineral
Gule mineral
Uorganiske pigment
Alkymistiske stoff
Elementærbølgje

Ei elementærbølgje er ei bølgje som i følgje Huygens-prinsippet kan oppstå i kvart punkt i ein bølgjefront, og som breier seg ut frå desse punkta. Ein kan nytte elementærbølgjer til å rekne ut korleis bølgja vil forsetje og røre seg etter ho har støytt på ei hindring eller har passert frå eit medium til eit anna. 

Omgrepet vert særleg nytta i optikken.

Kjelder
 Ormestad, Helmut. (2009, 14. februar). Elementærbølger. I Store norske leksikon. Hentet 4. november 2013 fra http://snl.no/element%C3%A6rb%C3%B8lger.

Bølgjemekanikk
Eman

Eman er ei eldre måleining for konsentrasjon av radioaktive stoff i vatn og luft. 1 eman er lik 10−10 curie/liter eller 3,7 becquerel/liter.

Kjelder
 Eman. (2009, 14. februar). I Store norske leksikon. Henta 4. november 2013 frå http://snl.no/eman.

Måleiningar for radioaktivitet
Energetikk

Energetikk er læra om energi. Læra om at naturprosessane ikkje kan skildrast som noko meir enn energiomsetningar, kom fram i 1880-åra. Læra vart ivrig forfekta av Wilhelm Ostwald, som stod i opposisjon til Ludwig Boltzmann og den kinetiske gassteorien med sine atom- eller molekylomgreå. Læra måtte gje tapt kring 1900 fordi det atomistiske synet på avgjerande måte vart  stadfesta eksperimentelt.

Kjelder
 Energetikk. (2009, 14. februar). I Store norske leksikon. Henta 4. november 2013 frå http://snl.no/energetikk.

Energi
Vitskapshistorie
Einingssystem

Eit einingssystem er eit sett av standardiserte måleiningar som blir brukt saman. Det har vore fleire ulike einingssystem gjennom åra. I dag nyttar dei fleste landa metersystemet eller SI-systemet. I astronomi nyttar ein enno my kje Gauss-systemet eller CGS-systemet. 

I 1954 vedtok Generalkonferansen for mål og vekt (CGPM) Det rasjonaliserte MKSA-systemet som internasjonalt einingssystem. På Generalkonferansen i 1960 vart systemet supplert med to grunneininga, kelvin for temperatur og candela for lysstyrke, og systemet vart kalla Det internasjonale systemet for eininga med den internasjonale forkortinga SI.

Kjelder
 Holtebekk, Trygve. (2009, 21. desember). Enhetssystem. I Store norske leksikon. Henta 4. november 2013 frå http://snl.no/enhetssystem.
Eolipil

Eolipil (av Aiolos og latinsk for 'kule') er ein liten reaksjonsturbin for damp som truleg vart funnen opp på 100-talet e.Kr. av Heron frå Alexandria.

Kula byrjar å spinne når ho vert oppvarma og vert rekna som den første dokumenterte dampmaskinen eller reaksjonsturbinen.

Før skriveria til Heron vart eit apparat kalla ein aeolipile skildra på 100-talet f.Kr. av Vitruvius i verket De architectura. Det er derimot uklårt om dette er det same apparatet eller ein føregangar, sidan han ikkje nemner roterande delar.

Kjelder

Denne artikkelen bygger på «Aeolipile» frå ,  den 4. november 2013. 
 oppgav desse kjeldene:

Fysikkhistorie
Dampmaskinar
Rakettmotorar
Tidlege rakettar
Erg

Erg er den grunnleggande energieininga i CGS-systemet. Namnet kjem frå greske ergon, som tyder «arbeid».

 1 erg = 10−7 joule
 1 erg = 624.15 GeV = 6.2415  eV
 1 erg = 1 dyn cm.

Kjelder 
Denne artikkelen bygger på «Erg» frå ,  den 4. november 2013. 
 oppgav desse kjeldene:

Måleiningar for energi
CGS-einingar
Brøttum kyrkje

Brøttum kyrkje er ei lafta krosskyrkje frå 1790 i Ringsaker kommune, Innlandet. Sjølv om kyrkja vart innvigd i 1790, var ho ikkje heilt ferdig før i 1792. Dette er den fjerde kyrkja i Brøttum, der det har vore kyrkje sidan mellomalderen.

Kyrkja har barokkinventar, gamal altartavle og preikestol.

Fotnotar

Kjelder

Bakgrunnsstoff 
 
 Brøttum kyrkjelyd 
 

Kyrkjer i Ringsaker
Kulturminne i Ringsaker
Kyrkjer i Ringsaker prosti
Krosskyrkjer i Noreg
Norske kyrkjer frå 1790-åra
Vardal kyrkje

Vardal kyrkje er ei lafta krosskyrkje frå 1803 i Gjøvik kommune, Innlandet. Det har vore kyrkje på staden sidan mellomalderen, og den noverande ble oppført etter at den førre brann i 1801.

Litteratur

Bakgrunnsstoff
 
 Vardal kyrkjelyd
 Lokalhistoriewiki om kyrkja
 

Kyrkjer i Gjøvik
Kyrkjer i Toten prosti
Kulturminne i Gjøvik
Krosskyrkjer i Noreg
Norske kyrkjer frå 1803
Valkyrkjer i 1814
Åre bergbana

Åre bergbana er ei 790 meter lang kabelbane i Jämtland i Sverige, mellom torget i tettstaden Åre og Fjällgården oppe i høgda over tettstaden, 556 meter over havet. Høgdeskilnaden mellom nedre og øvre stasjon er 158 meter.

Bygginga av kabelbana tok til i 1908, og bana vart opna 7. mars 1910.

Kabelbana har to vogner som kvar tek 60 passasjerar, og har plass for frakt av ski og anna utstyr, då Åre er ein kjend vintersportsstad. Farta er om lag 7,5 kilometer i timen, og turen tek 8 – 10 minutt, medrekna eit stopp ved ein haldeplass langs kryssingssporet midtvegs, 470 meter over havet.

Åre kommun
Kabelbanar
Erik Eriksen (f. 1926)

Erik Eriksen () er ein norsk fysikar. 

Han var dosent i fysikk ved Universitetet i Oslo frå 1963 og vart professor same stad i 1985. Eriksen har utført teoretiske arbeid i matematisk fysikk, relativitetsteori og kvantemekanikk.

Kjelder
 Erik Eriksen: norsk fysiker. (2009, 14. februar). I Store norske leksikon. Henta 4. november 2013 frå http://snl.no/Erik_Eriksen/norsk_fysiker.

Norske fysikarar
Norske fysikkprofessorar
Professorar ved Universitetet i Oslo
Folk frå Vang
Åsmarka kyrkje

Åsmarka kyrkje er ei åttekanta kyrkje i lafteverk i Ringsaker kommune, Innlandet. Dette vert rekna som den fyrste kyrkja til Jacob Wilhelm Nordan.

Kyrkja er knytt til Ringsaker prestegjeld i Den norske kyrkja og det var ikkje eiga kyrkje i bygda før denne. Næroset, Åsmarka og Sør-Mesna sokna til Åsmarken kapell (Mesnalia fikk egen kirke i 1933).

Historie 

Byggverket er i tømmer og har 180 plassar. Rasmussen skildrar kyrkja som «tilnærmet schweitzerstil». Ein del av byggearbeidet vart utført på dugnad, mellom anna hogging og framkøyring av tømmer. Arbeidet vart utført i 1859, og i oktober var snikkararbeidet ferdig. Kyrkja vart truleg innvigd tidleg i 1860. Bygget ligg høgt og fritt med utsikt over innsjøen Næra. Bygget har ståande panel som er intakt (per 1995). Våpenhuset var opphavleg utført i to etasjar, men dette vart demontert omkring 1959 og eit tilbygg på ein etasje sett opp i staden. Fire stolpar i kyrkjerommet støtter under taket med ein firkanta takryttar. Dei opphavleg småruta vindauga er teke var på i sakristiet (per 1995). Omkring 1900 fekk bygget brystning (halvt panel) utanpå tømmeret innvendig, omkring 1959 vart tømmerveggane heilt dekte av panel innvendig. Kyrkja fekk altertavle omkring 1900 (måla av Lars Jorde), opphavleg var det berre eit enkelt alter. Kyrkja fekk nytt orgel i 1981. Under kampane ved Åsmarka traff granatsplintar kyrkja og spora er fortsatt synlege i altertavla og i ei søyle. Kampane i Åsmarka var dei første kampane på land mellom britiske og tyske styrkar under andre verdskrigen. Kyrkjegarden har minne om ein britisk soldat som fall i nærleiken.

Interiør

Fotnotar

Litteratur

Bakgrunnsstoff
 
 Åsmarka kyrkjelyd
 

Kyrkjer i Ringsaker
Kyrkjer i Ringsaker prosti
Kulturminne i Ringsaker
Norske kyrkjer frå 1859
Jacob Wilhelm Nordan
Åttekanta kyrkjer i Noreg
Festspillene i Bergen

Festspillene i Bergen, som på engelsk heiter Bergen International Festival,  er ein årleg musikk- og kulturfestival på høgt nasjonalt og internasjonalt nivå som vert skipa til i Bergen i slutten av mai og byrjinga av juni av stiftinga Stiftelsen Festspillene i Bergen. Festivalen er den største i Norden i sitt slag, med konsertar med klassisk musikk som det sentrale, supplert med teater, dans, biletkunst og skjønnlitteratur. Konsertane går føre seg mellom anna i Grieghallen og Håkonshallen i Bergen sentrum og på Troldhaugen (Edvard Griegs tidlegare eigedom), Siljustøl (Harald Sæveruds tidlegare heim), Lysøen (Ole Bulls sommarvilla) og i kyrkjer. Dessutan er det uformelle konsertar og framsyningar på gater og torg.

Dei fyrste Festspillene i Bergen vart arrangert i 1953.

Bakgrunnsstoff
Internettsidene til Festspillene i Bergen

Kultur i Bergen
Skipingar i 1953
Musikkfestivalar i Vestland
Brumunddal kyrkje

Brumunddal kyrkje er ei arbeidskyrkje i Ringsaker kommune, Innlandet. Sjølve delen med kyrkjesal er naustforma.

Altartavla er frå 1998, og kyrkja fekk nytt orgel i 2013, etter at orgelgalleriet var bygd om noe.

Kjelder

Bakgrunnsstoff
 
 Brumunddal kyrkjelyd 
 

Kyrkjer i Ringsaker
Kyrkjer i Ringsaker prosti
Kulturminne i Ringsaker
Norske kyrkjer frå 1965
Langkyrkjer i Hamar bispedømme
Pierre Victor Auger

Pierre Victor Auger () var ein fransk fysikar. Augereffekten er kalla opp etter han. 

Auger var professor i Paris frå 1937. I tida 1947 til 1959 var han leiar av UNESCO si avdeling for naturvitskap. Han spelte ei leiande rolle i fransk romforsking og var frå 1964 til 1967 generaldirektør for den europeiske romorganisasjonen.

Kjelder

Bakgrunnsstoff
Pierre Auger: The Pioneering Work
Pierre Auger Observatory

Franske fysikarar
Medlemmar av Det franske vitskapsakademiet
Jacques Babinet

Jacques Babinet () var ein fransk fysikar, mest kjend for konstruksjonen av ei rekkje fysiske apparat, særleg Babinets kompensator som blir brukt ved undersøkingar av polarisert lys. 

Han var den første til å foreslå at lengdeeininga skulle definerast i tilhøve til ei bestemd spektrallinje, slik meteren vart definert i 1960.

Kjelder
Jacques Babinet. (2009, 14. februar). I Store norske leksikon. Henta 4. november 2013 frå http://snl.no/Jacques_babinet.

Franske fysikarar
Fysikarar på 1800-talet
Optikarar
Ansgar Gospel Choir

Ansgar Gospel Choir er eit skulekor som er knytt til Ansgar Teologiske Høyskole og Ansgar Bibelskole i Kristiansand. Koret er dirigert av John Yngvar «Syver» Syvertsen frå 1995.

Koret får ny drakt kvart år ettersom det kjem nye elevar på skulen. Kvart år gjev dei ut ein CD med coverlåtar frå amerikanske gospelartistar.

Album 
 Blessing Me (2012)
 Let Everything That Has Breath Praise (2013) 
 Free (2014)
 Believe I'll Testify'' (2015)

Kjelder

Bakgrunnsstoff
Ansgar Gospel Choir ved iTunes

Norske kor
Gospelkor
Kultur i Kristiansand
Den indiske grunnloven

Den indiske grunnloven blei vedteken 26. november 1949 og tredde i kraft 26. januar 1950. Han er den lengste nedskrivne grunnloven til noko sjølvstendig land i verda, med 448 paragrafar og 12 tillegg (addendum), til saman oppimot 80 000 ord. Grunnloven er skriven på engelsk, men har også ei offisiell hindiomsetjing. 

Innleiinga til grunnloven erklærer India som ein suveren sosialistisk sekulær demokratisk republikk og garanterer innbyggjarane rettvise, likestilling og fridom. Orda «sosialistisk» og «sekulær» blei lagde til i 1976. Grunnloven blir feira kvart år den 26. januar, republikkens dag.

Juristen og aktivisten B.R. Ambedkar er ofte rekna som far til grunnloven. Andre viktige deltakarar i den indiske grunnlovsforsamlinga var Jawaharlal Nehru, C. Rajagopalachari, Rajendra Prasad, Sardar Vallabhbhai Patel, Kanaiyalal Munshi, Purushottam Mavalankar, Maulana Abul Kalam Azad, Shyama Prasad Mukherjee, Nalini Ranjan Ghosh og Balwantrai Mehta.

Kjelder
Denne artikkelen bygger på «Constitution of India» frå ,  den 4. november 2013.  
 

Indisk politikk
Skipingar i 1949
India
Indisk historie
Johann Jakob Balmer

Johann Jakob Balmer () var ein sveitsisk fysikar. 

Han var dosent i Basel og viste i 1885 at bølgjelengda for spektrallinjene frå hydrogenatomet kunne uttrykkjast ved formelen 
 

for n = 2, h = 3.6456×10−7 m, og m = 3, 4, 5, 6, og så vidare. Denne vert kalla Balmer-formelen. Denne spektrallinjeserien blir difor kalla balmerserien. Formelen danna delvis grunnlaget for Bohrs atommodell og vart forklart ved denne.

Kjelder
Johann Jacob Balmer. (2009, 14. februar). I Store norske leksikon. Henta 4. november 2013 frå http://snl.no/Johann_jacob_balmar.

Sveitsiske fysikarar
Sveitsiske matematikarar
Fysikarar på 1800-talet
Matematikarar på 1800-talet
Folk frå Basel
Michael Baziljevich

Michael Baziljevich () er ein norsk fysikar. 

Han er professor ved Universitetet i Oslo. Han har tidlegare fått Norges forskningsråds formidlingspris for arbeidet sitt med å auke interessa for forsking og vitskap, særskild blant unge. Han har òg tidlegare vore leiar for Foreningen Unge Forskere. 

Baziljevich er cand.scient. frå Universitetet i Oslo (1990) og tok doktorgrad same stad i 1996 med avhandlinga Investigation of magnetic flux behavior in YBa2Cu3O7. Han er tilknytt fysisk institutt og arbeider innanfor fagområdet lågtemperaturfysikk/superkonduktivitet. 

Han mottok Prisen for god forskningsformidling ved Universitetet i Oslo i 2003, og i 2011 vart han slått til riddar av Realistforeningen for sitt arbeid med Astrofestivalen.

Bibliografi
 Atomet og eplet : en utrolig reise fra naturens aller minste byggesteiner – ut til universets yttergrenser Oslo : Damm , 1999 ISBN 82-517-8940-0

Kjelder
Denne artikkelen bygger på «Michael Baziljevich» frå ,  den 5. november 2013.

Bakgrunnsstoff

 Michael Baziljevich: Klar himmelen over Skjeberg  Portrett i tidsskriftet «Apollon»

Professorar ved Universitetet i Oslo
Norske fysikarar
Norske fysikkprofessorar
Homi Jehangir Bhabha

Homi Jehangir Bhabha () var ein indisk fysikar. 

Han studerte i København og Cambridge og var professor i teoretisk fysikk og direktør for Tata Institute of Fundamental Research i Bombay (no Mumbai) frå 1945, formann i atomenergikommisjon i India frå 1947 og president for den første atomkonferansen i SN i Genève i 1955. Bhabha er særskild kjent for arbeid med kosmisk stråling og elementærpartiklar.

Han omkom då eit fly frå Air India styrta nær Mont Blanc den 24. januar 1966. Det har vorte spekulert i om dette var eit attentat for å få stoppa det indiske kjernevåpenprogrammet.

Kjelder
Denne artikkelen bygger på «Homi J. Bhabha» frå ,  den 5. november 2013. 
 oppgav desse kjeldene:
Homi Jehangir Bhabha. (2009, 14. februar). I Store norske leksikon. Henta 4. november 2013 frå http://snl.no/Homi_jehangir_bhabha.

Indiske fysikarar
Indiske kjernefysikarar
Medlemmar av Royal Society
Medlemmar av American Academy of Arts and Sciences
Fysikarar på 1900-talet
Ansgar Teologiske Høgskole

Ansgar Teologiske Høgskole er ein privat høgskule som vert driven av Det Norske Misjonsforbund. Skulen ligg i Kristiansand.

Skulen er ein del av Ansgarskolen, som også omfattar Ansgar Bibelskole. Han har sine historiske røter i Det Norske Misjonsforbunds Missionsskole, ein predikant- og misjonærskule som vart oppretta i Oslo i 1913. Skulen blei nedlagt i 1951, men gjenoppstod i 1959 under namnet Ansgar Bibel- og Ungdomsskole på Slemdal i Oslo. Skulen blei i 1966 flytta til Vettakollen i Oslo og i 1988 flytta vidare til Kristiansand, då det blei bygd heilt ny skule i bydelen Hånes. 

Skulen tilbyr fem bachelorstudiar og tre mastergradstudiar. Skulen er økumenisk og studentane kjem frå heile breidda av det norske kyrkjelivet. Skulekoret Ansgar Gospel Choir er tilknytt både høgskulen og bibelskulen.

Kjelde 

Denne artikkelen bygger på «Ansgar Teologiske Høgskole» frå ,  den 5. november 2013.

Bakgrunnsstoff  
Ansgar Teologiske Høgskole

Høgskular i Noreg
Utdanningsinstitusjonar skipa i 1913
Utdanningsinstitusjonar skipa i 1959
Nedleggingar i 1951
Kristne skular i Noreg
Skular i Kristiansand
Rajya Sabha

Rajya Sabha (sanskrit for 'stat-samling') er overhuset i det indiske parlamentet (Sansad). Overhuset har 245 representantar som hovudsakleg sit i seksårsperiodar. Desse er arrangerte slik at ein tredel av periodane ender kvart andre år. Dei fleste medlemmene blir valde inn av dei ulike territorium- og delstatsforsamlingane, men 12 medlemmer blir peikte ut av presidenten i India for bidrag til kunst, kultur, vitskap og samfunn. Visepresidenten i India er ordstyrar for kammeret.

Begge kammera kjem saman i den indiske parlamentsbygningen Sansad Bhavan i Delhi. Rajya Sabha har i prinsippet same makt som underhuset Lok Sabha, bortsett frå i budsjettspørsmål. Om kammera er ueinige skal dei ha eit felles møte. Her blir Lok Sabha mektigast ettersom det har rundt dobbelt så mange medlemmer som Rajya Sabha. I India si historie har ein berre halde tre slike fellesmøte, det siste i 2002 for Prevention of Terrorism Act.

Rajya Sabha blei skipa 3. april 1952 og heldt sitt første møte 13. mai same året.

Fordeling av setene i Rajya Sabha
Kammeret kan ha opptil 250 representantar, men har i praksis 245.

Bakgrunnsstoff
Offisiell nettstad

Kjelder
Denne artikkelen bygger på «Rajya Sabha» frå , og «Rajya Sabha» frå  den 5. november 2013.  
 
 FREQUENTLY ASKED QUESTIONS ABOUT RAJYA SABHA, rajyasabha.nic.in

Indisk politikk
Overhus
Det indiske parlamentet
Skipingar i 1952
Ernst Florens Friedrich Chladni

Ernst Florens Friedrich Chladni () var ein tysk fysikar, opphavleg jurist, som studerte akustikk og oppdaga klangfigurane, som er kalla opp etter han. Han rekna og ut lydfarten for forskjellige gassar. På grunn av dette vert han stundom kalla «akustikkens far».

Chladni var den første som meinte at meteorar stammar frå verdsrommet, og ikkje frå atmosfæren.

Kjelder
 Ernst Florens Friedrich Chladni. (14. februar 2009). I Store norske leksikon. Henta 5. november 2013.

Tyske fysikarar
Fysikarar på 1700-talet
Fysikarar på 1800-talet
Folk frå Kurfyrstedømet Sachsen
Folk frå Wittenberg
Pascual Jordan

Ernst Pascual Jordan () var ein tysk fysikar. 

Han var professor i teoretisk fysikk ved universitetet i Rostock frå 1929, i Berlin frå 1944, og i Hamburg frå 1947. Saman med Max Born utvikla Jordan, på grunnlag av ideane til Werner Heisenberg, kvantemekanikk. Han utmerka seg seinare med arbeid der han viste viktigheita til kvantemekanikken for andre greiner av vitskapen, særskild for studium av livsprosessar og for geofysiske og kosmologiske prosessar. Han skreiv òg om kva naturvitskapen har å seie for erkjenningsteori og religion.

Kjelder
 Ernst Pascual Jordan. (2009, 14. februar). I Store norske leksikon. Henta 5. november 2013 frå http://snl.no/Ernst_Pascual_Jordan.

Tyske fysikarar
Folk frå Hannover
Kvantefysikarar
NSDAP-politikarar
Tyskarar i andre verdskrigen
Max Planck-medaljen
Fysikarar på 1900-talet